大般若波罗蜜多经卷第三百九十八

初分常啼菩萨品第七十七之一

尔时，具寿善现（别本有一复字）白佛言：世尊！云何教授教诫初业菩萨，令其信解诸法自性毕竟皆空？

佛告善现：岂一切法先有后无？然一切法非有非无，无自性无他性，先既非有后亦非无，自性常空无所怖畏。应当如是教授教诫初业菩萨，令其信解诸法自性毕竟皆空。

复次，善现！若菩萨摩诃萨欲求般若波罗蜜多，应如常啼菩萨摩诃萨求，是菩萨摩诃萨今在大云雷音佛所修行梵行。

具寿善现白佛言：世尊！常啼菩萨摩诃萨云何求般若波罗蜜多？

佛告善现：常啼菩萨摩诃萨本求般若波罗蜜多时，不惜身命，不顾珍财，不徇名誉，不希恭敬，而求般若波罗蜜多。彼常乐居阿练若处，欻然闻有空中声曰：咄！善男子！汝可东行，决定得闻甚深般若波罗蜜多。汝当行时，莫辞疲倦，莫念睡眠，莫思饮食，莫想昼夜，莫怖寒热，于内外法心莫散乱。行时不得左右顾视，勿观前后上下四维，勿破威仪，勿坏身相。勿动于色，勿动受、想、行、识；勿动眼处，勿动耳、鼻、舌、身、意处；勿动色处，勿动声、香、味、触、法处；勿动眼界，勿动耳、鼻、舌、身、意界；勿动色界，勿动声、香、味、触、法界；勿动眼识界，勿动耳、鼻、舌、身、意识界；勿动眼触，勿动耳、鼻、舌、身、意触；勿动眼触为缘所生诸受，勿动耳、鼻、舌、身、意触为缘所生诸受；勿动地界，勿动水、火、风、空、识界；勿动因缘，勿动等无间缘、所缘缘、增上缘；勿动从缘所生诸法；勿动无明，勿动行、识、名色、六处、触、受、爱、取、有、生、老死愁叹苦忧恼；勿动布施波罗蜜多，勿动净戒、安忍、精进、静虑、般若波罗蜜多；勿动四念住，勿动四正断、四神足、五根、五力、七等觉支、八圣道支；勿动内空，勿动外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；勿动真如，勿动法界、法性、不虚妄性、不变异性、平等性、离生性、法定、法住、实际、虚空界、不思议界；勿动苦圣谛，勿动集、灭、道圣谛；勿动四静虑，勿动四无量、四无色定；勿动八解脱，勿动八胜处、九次第定、十遍处；勿动一切陀罗尼门，勿动一切三摩地门；勿动空解脱门，勿动无相、无愿解脱门；勿动极喜地，勿动离垢地、发光地、焰慧地、极难胜地、现前地、远行地、不动地、善慧地、法云地；勿动五眼，勿动六神通；勿动佛十力，勿动四无所畏、四无碍解、大慈、大悲、大喜、大舍、十八佛不共法；勿动无忘失法，勿动恒住舍性；勿动一切智，勿动道相智、一切相智；勿动预流果，勿动一来、不还、阿罗汉果、独觉菩提；勿动菩萨摩诃萨行，勿动无上正等菩提；勿动世间法，勿动出世间法；勿动有漏法，勿动无漏法；勿动有为法，勿动无为法。何以故？善男子！若于诸法有所动者则于佛法不能安住，若于佛法不能安住则于生死诸趣轮回，若于生死诸趣轮回则不能得甚深般若波罗蜜多。

尔时，常啼菩萨摩诃萨闻空中声殷勤教诲，欢喜踊跃叹未曾有，合掌恭敬报空声曰：如向所言我当从教。所以者何？我当欲为一切有情作大明故，我当欲集一切如来、应、正等觉殊胜法故，我当欲证无上正等大菩提故。

时，空中声复语常啼菩萨摩诃萨言：善哉！善哉！善男子！汝当于空、无相、无愿甚深之法应生信解，汝应以离一切相心求深般若波罗蜜多，汝应以离我及有情、命者、生者、养者、士夫、补特伽罗、意生、儒童、作者、受者、知者、见者相心求深般若波罗蜜多。汝善男子于诸恶友应方便远离，于诸善友应亲近供养。若能为汝善巧说空、无相、无愿、无生、无灭、无染、无净本寂之法，及能为汝示现教导赞励庆喜一切智智，是为善友。汝善男子若如是行，不久得闻甚深般若波罗蜜多，或从经典中闻，或从菩萨所闻。汝所从闻甚深般若波罗蜜多，当于是处起大师想，汝应知恩念当重报。汝善男子应作是念：我所从闻甚深般若波罗蜜多，是我最胜真实善友，我从彼闻是妙法故，速于无上正等菩提得不退转，我由彼故得近如来、应、正等觉，常生诸佛严净国土，恭敬供养诸佛世尊，听闻正法植众德本，远离无暇具足有暇，念念增长殊胜善根。汝应思惟筹量观察诸如是等功德胜利，能（别本有作于者）为汝说甚深般若波罗蜜多菩萨法师，常应敬事如诸佛想。汝善男子莫以世利名誉心故随逐法师，但为爱重恭敬供养无上法故随逐法师。汝善男子应觉魔事，谓有恶魔为坏正法及法师故，以妙色、声、香、味、触境，殷勤奉施，时说法师方便善巧，为欲调伏彼恶魔故，令诸有情种善根故，现与世间同其事故，虽受彼施而无染著，汝于此中莫生秽想（别本有作相者）。应作是念：我未能知说法菩萨方便善巧，此说法师善知方便，为欲调伏刚强有情，欲令有情植众德本，俯同世事现受诸欲，然此菩萨不取法相，无著无碍曾无毁犯。汝善男子当于尔时应观诸法真实理趣。云何诸法真实理趣？谓一切法无染无净。何以故？善男子！以一切法自性皆空，无我、有情、命者、生者、养者、士夫、补特伽罗、意生、儒童、作者、受者、知者、见者，如幻、如梦、如响、如像、如阳焰、如光影、如变化事、如寻香城。汝善男子若能如是观察诸法真实理趣随逐法师，不久成办甚深般若波罗蜜多。又，善男子！于余魔事汝应觉知，谓说法师见汝求请甚深般若波罗蜜多，都不眷念反加凌辱，汝于此中不应嗔恨，转增爱重恭敬法心，常逐法师勿生厌倦。

尔时，常啼菩萨摩诃萨受空中声重教诫已，转增欢喜从是东行。未久之间复作是念：我宁不问彼空中声遣我东行，去当远近至何城邑？复从谁闻甚深般若波罗蜜多？作是念已即住其处，捶胸悲叹忧愁啼泣。经须臾顷作是思惟：我住此中过一昼夜，乃至或过七昼七夜，不辞疲倦，不念睡眠，不思饮食，不想昼夜，不怖寒热，于内外法心不散乱，若未审知去之远近所至城邑，及所从闻甚深般若波罗蜜多，终不起心舍于此处。

善现当知！譬如父母唯有一子，端正黠慧多诸伎能，爱之甚重。其子盛壮卒便命终，父母尔时悲号苦毒，唯忆其子更无余念。常啼菩萨亦复如是，当于尔时更无余念，唯作是念：我于何时当闻般若波罗蜜多？我先何故不问空声劝我东行去当远近至何处所？复从谁闻甚深般若波罗蜜多？

善现当知！常啼菩萨摩诃萨，如是悲泣自叹恨时，欻于其前有佛像现，赞常啼菩萨摩诃萨言：善哉！善哉！善男子！过去如来、应、正等觉为菩萨时，以勤苦行求深般若波罗蜜多，亦如汝今求之加行。又，善男子！汝以如是勇猛精进爱乐恭敬求法之心，从此东行过于五百逾缮那量，有大王城名具妙香。其城高广七宝成就，于其城外周匝皆有七宝所成，七重垣墙、七重楼观、七重栏楯、七重宝堑、七重行列宝多罗树，是垣墙等互相间饰，发种种光甚可爱乐。此大宝城面各十二逾缮那量，清净宽广人物炽盛安隐丰乐，中有五百街巷市，度量相当端严如画，于诸衢陌各有清流恒以宝舫往来无拥，一一街巷清净严饰，洒以香水布以名花，城及垣墙皆有却敌雉堞、楼阁，紫金所成，蓥（别本有作莹者）以众珍光明辉焕，于雉堞间厕以宝树，是一一树根茎枝叶，及以花果皆别宝成，城垣楼阁及诸宝树，覆以金网连以宝绳，悬以金铃缀以宝铎，微风吹动发和雅音，譬如善奏五支诸乐，是宝城内无量有情，昼夜恒闻欢娱快乐。城外周匝七重宝堑，八功德水弥满其中，冷暖（别本有作燸者）调和清澄皎镜，水中处处有七宝船，间饰庄严众所喜见，彼有情类宿业所招，时共乘之泛（别本有作泛者）漾游戏，诸堑水内具众妙花，嗢钵罗花、钵特摩花、拘母陀花、奔荼利花及余种种杂类宝花，色香鲜郁遍覆水上，以要言之三千界内所有名花无不备足。有五百苑周环大城，种种庄严甚可喜乐，一一苑内有五百池，其池纵广一俱卢舍，七宝庄饰（别本有作严者）悦可众心，于诸池中有四妙花，嗢钵罗花、钵特摩花、拘母陀花、奔荼利花，量如车轮映蔽于水，其花皆以众宝所成，青色青显青影青光，黄色黄显黄影黄光，赤色赤显赤影赤光，白色白显白影白光。诸苑池中多有众鸟，孔雀、鹦鹉、凫鹥、鸿雁、黄鴠（别本有作鵙者）、鸧鹒、青鹜、白鹄、春莺、鹙鹭、鸳鸯、鵁鶄、翡翠、精卫、鸀鳿、鶢鶋、凤、妙翅、鹈（别本有作鶙者）鹕、羯罗频迦命命鸟等，音声相和游戏其中。是诸苑池的无所属，彼有情类长夜修行甚深般若波罗蜜多，于深法门皆生信乐，宿世共造如是胜业故，于今时同受斯果。

又，善男子！妙香城中有高胜处，是法涌菩萨摩诃萨所住之宫。其宫纵广一逾缮那，众宝庄严奇妙可爱，宫外周匝七重垣墙、七重楼阁、七重栏楯、七重宝堑、七重行列宝多罗树，是垣墙等绮饰庄严甚可爱乐。有四妙苑周环此宫，一名常喜，二名离忧，三名华严，四名香饰。一一苑内各有八池，一名贤善，二名贤上，三名欢喜，四名喜上，五名安隐，六名具安，七名离怖，八名不退。诸池四面各一宝成，一金，二银，三吠琉璃，四颇胝迦。羯鸡都宝以为池底，金沙布上妙水湛然，一一池滨有八阶陛，种种妙宝以为严饰，用胜上金而为其蹬，诸阶两间有芭蕉树，行列间饰紫金所成，是诸池中具四妙花，嗢钵罗花、钵特摩花、拘母陀花、奔荼利花，众色间杂弥布水上，周池四边有香花树，清风时鼓散于水中，诸池皆具八功德水，香如栴檀色味具足，有凫雁等游戏其中。法涌菩萨摩诃萨住此宫中，常与六万八千侍女游诸苑池，以妙五欲共相娱乐，妙香城中男女大小为欲瞻仰法涌菩萨及听法故，有时得入常喜等苑、贤善等池，亦以五欲共相娱乐。

又，善男子！法涌菩萨摩诃萨，与诸侍女受妙乐已，昼夜三时为说般若波罗蜜多。妙香城内有诸士女，于其城中七宝台上，为法涌菩萨摩诃萨敷师子座众宝庄饰。其座四足各一宝成，一金，二银，三吠琉璃，四颇胝迦。于其座上重敷裀褥，次铺绮帊，覆以白毡络以綩者）綖，宝座两边双设丹枕，垂诸帏带散妙香花。其座高广半俱卢舍，于上空中张以绮幔，内施珠帐称座大小，垂诸花缨悬以金铎，为敬法故于座四边，散五色花烧无价香。复以种种泽香、末香涂散其地，罗列众多宝幢幡盖。法涌菩萨于时时中升此宝座，为众宣说甚深般若波罗蜜多。每说法时皆有无量天、龙、药叉、健达缚、阿素洛、揭路荼、紧捺洛、莫呼洛伽、人非人等俱来集会，恭敬供养法涌菩萨，听受般若波罗蜜多。时，诸大众既闻法已，有诵持者，有书写者，有转读者，有思惟者，有如说行者，有开悟他者，由是因缘彼有情类，于诸恶趣得不堕法，及于无上正等菩提永不退转。汝善男子应勤精进速疾往诣法涌菩萨摩诃萨所，当令汝闻所求般若波罗蜜多。

又善男子！法涌菩萨是汝长夜真净善友，示现教导赞励庆喜，令汝速证所求无上正等菩提。法涌菩萨于过去世，以勤苦行求深般若波罗蜜多，亦如汝今求之方便，汝宜速往法涌菩萨摩诃萨所，勿生疑难，莫计昼夜，不久当闻甚深般若波罗蜜多。

尔时，常啼菩萨摩诃萨闻是语已，心生适悦踊跃欢喜，作是思惟：何时当见法涌菩萨从彼得闻甚深般若波罗蜜多？

善现当知！譬如有人遇中毒箭，为苦所切更无余想，但作是念：我于何时得遇良医，为拔此箭得免斯苦？常啼菩萨亦复如是，当于尔时更无余想，但作是念：我于何时当见法涌菩萨摩诃萨，亲近供养得闻般若波罗蜜多。

闻已便能永断种种虚妄分别有所得见，疾证无上正等菩提？

善现当知！常啼菩萨即住此处作是念时，于一切法中起无障智见，由斯智见即能现入无量殊胜三摩地门。所谓：观一切法自性三摩地、于一切法自性无所得三摩地、破一切法无智三摩地、得一切法无差别三摩地、见一切法无变异三摩地、能照一切法三摩地、于一切法离闇三摩地、得一切法无别意趣三摩地、知一切法都无所得三摩地、散一切花三摩地、引发一切法无我三摩地、离幻三摩地、引发镜像照明三摩地、引发一切有情语言三摩地、令一切有情欢喜三摩地、善随顺一切有情语言三摩地、引发种种语言文句三摩地、无怖无断三摩地、能说一切法本性不可说三摩地、得无碍解脱三摩地、远离一切尘三摩地、名句文词善巧三摩地、于一切法起胜观三摩地、得一切法无碍际三摩地、如虚空三摩地、金刚喻三摩地、虽现行色而无所犯三摩地、得胜三摩地、得无退眼三摩地、出法界三摩地、安慰调伏三摩地、师子奋迅欠呿哮吼三摩地、映夺一切有情三摩地、远离一切垢三摩地、于一切法得无染三摩地、莲花庄严三摩地、断一切疑三摩地、随顺一切坚固三摩地、出一切法三摩地、得神通力无畏三摩地、现前通达一切法三摩地、坏一切法印三摩地、现一切法无差别三摩地、离一切见稠林三摩地、离一切闇三摩地、离一切相三摩地、脱一切著三摩地、离一切懈怠三摩地、得深法明三摩地、如妙高山三摩地、不可引夺三摩地、摧伏一切魔军三摩地、不著三界三摩地、引发一切殊胜光明三摩地，如是乃至现见诸佛三摩地。

常啼菩萨安住如是三摩地中，现见十方无量无数无边世界诸佛如来，为诸菩萨摩诃萨众宣说般若波罗蜜多时，诸如来、应、正等觉咸共赞慰教诫教授常啼菩萨摩诃萨言：善哉！善哉！善男子！我等本行菩萨道时，亦如汝今以勤苦行求深般若波罗蜜多，于勤求时亦如汝今现得如是诸三摩地，我等尔时得是无量胜三摩地，究竟修已则能成办甚深般若波罗蜜多方便善巧，由斯能办一切佛法，便得住于不退转地。我等观此诸三摩地所禀自性无入无出，亦不见法能入出者，亦不见此能修菩萨摩诃萨行，亦不见此能证无上正等菩提。我等尔时以于诸法无所执故，即名般若波罗蜜多。我等住此无所执故，便能获得真金色身常光一寻，具三十二大丈夫相，八十随好圆满庄严。又能证得不可思议无上佛智、无上佛戒、无上佛定、无上佛慧，一切功德波罗蜜多无不圆满。以能圆满一切功德波罗蜜多，佛尚不能取量尽说，况诸声闻及独觉等！以是故，善男子！汝于此法倍应恭敬，爱乐勤求无得暂舍，若于此法倍生恭敬，爱乐勤求能不暂舍，便于无上正等菩提易可证得。又，善男子！汝于善友应常恭敬，爱乐勤求如诸佛想。何以故？善男子！若菩萨摩诃萨常为善友之所摄护，疾得无上正等菩提。

是时常啼菩萨摩诃萨即白十方诸佛言：何等名为我之善友？我当亲近恭敬供养？

十方诸佛告常啼言：有法涌菩萨摩诃萨，是汝长夜真净善友，能摄护汝令汝成熟所求无上正等菩提，亦令汝学甚深般若波罗蜜多方便善巧，彼能长夜摄益汝故是汝善友，汝应亲近恭敬供养。又，善男子！汝若一劫若二若三，如是乃至若百千劫，或复过是，恭敬顶戴法涌菩萨。复以一切上妙乐具，乃至三千大千世界所有妙色、声、香、味、触尽以供养，未能报彼须臾之恩。何以故？善男子！汝因法涌菩萨威力，现得如是无量胜妙三摩地门，又当因彼令汝获得甚深般若波罗蜜多方便善巧、疾证无上正等菩提。

时，十方佛方便赞慰教诫教授常啼菩萨，令欢喜已忽然不现。

尔时，常啼菩萨摩诃萨从现所证三摩地起，不见诸佛心怀惆怅，作是思惟：我向所见十方诸佛，先从何来今往何所？谁能为我断如是疑？复作是念：法涌菩萨久已修学甚深般若波罗蜜多方便善巧，已得无量陀罗尼门及三摩地，于诸菩萨自在神通已到究竟，已曾供养无量如来、应、正等觉，于诸佛所发弘誓愿种诸善根，于长夜中为我善友，常摄受我令获利乐。我当疾诣法涌菩萨摩诃萨所，问向所见十方诸佛，先从何来今往何所？彼能为我断如是疑。

善现当知！是时常啼菩萨摩诃萨作此念已，便于法涌菩萨摩诃萨所，转增爱敬清净之心。复作是念：我今欲诣法涌菩萨摩诃萨所，当以何物而为供养？然我贫匮，无有花香、泽香、散香、衣服、璎珞、宝幢、幡盖、伎乐、灯明、末尼、真珠、吠琉璃宝、颇胝迦宝、金银、珊瑚、螺贝、璧玉及余种种上妙供具，可以供养甚深般若波罗蜜多及说法师法涌菩萨。我定不应空尔而诣法涌菩萨摩诃萨所，我若空往自喜不生，何以表知至诚求法，我于今者应自卖身以求价直，持用供养甚深般若波罗蜜多及说法师法涌菩萨。何以故？我于长夜诸界趣生，虚丧坏灭无边身命，无始生死为欲因缘，堕诸地狱受无量苦，未为供养如是妙法及说法师自舍身命。故我今者定应卖身以求财物，持用供养甚深般若波罗蜜多及说法师法涌菩萨。

尔时，常啼菩萨摩诃萨作是念已，渐次东行至一大城，宽广严净多诸人众安隐丰乐。常啼菩萨入市肆中，处处巡环高声唱曰：我今自卖，谁欲买人？我今自卖，谁欲买人？是时恶魔见此事已，便作是念：常啼菩萨爱重法故欲自卖身，谓为供养甚深般若波罗蜜多及说法师法涌菩萨摩诃萨故，因斯当得如理请问甚深般若波罗蜜多方便善巧，谓作是问：云何菩萨方便修行甚深般若波罗蜜多速证无上正等菩提？作是问已，法涌菩萨当为宣说甚深法要令得多闻，犹如大海魔及眷属所不能坏，渐能圆满一切功德，因斯饶益诸有情类，令得无上正等菩提。彼复能令诸有情类证得无上正等菩提，展转相承空我境界。我当方便隐蔽其声，令此城中长者、居士、婆罗门等咸不能闻。唯除城中一长者女宿善根力魔不能蔽。

常啼菩萨由是因缘，经于久时卖身不售，愁忧苦恼在一处立，涕泪而言：我有何罪？为欲供养甚深般若波罗蜜多及说法师法涌菩萨摩诃萨故，虽自卖身而无买者？

时天帝释见已念言：此善男子以为供养甚深般若波罗蜜多及说法师法涌菩萨，爱重法故自卖其身，我当试之：为实慕法？为怀谄诈诳惑世间？如是念已即自化作少婆罗门，诣常啼所问言：男子！汝今何缘伫立悲涕愁忧不乐？

常啼菩萨答言：儒童！我为供养甚深般若波罗蜜多及说法师法涌菩萨，然我贫乏无诸财宝，爱重法故欲自卖身，遍此城中无相问者，自惟薄福住此忧悲。

时，婆罗门语常啼曰：我于今者正欲祠天，不用人身，但须人血、人髓、人心，颇能卖不？

常啼菩萨闻已念言：我于今者定获胜利。所以者何？彼欲买者我皆具有，由斯价直当得供养甚深般若波罗蜜多及说法师法涌菩萨，令我具足甚深般若波罗蜜多方便善巧，疾证无上正等菩提。作是念时欢喜踊跃，以柔软语报婆罗门：仁所买者我悉能卖。

婆罗门言：须几价直？

常啼报曰：随意相酬。

尔时，常啼作是语已，即申右手执取利刀，刺己左臂令出其血，复割右髀皮肉置地，破骨出髓与婆罗门，复趣墙边欲剖心出。

有长者女处于高阁，先见常啼扬声自卖，后时复见自害其身，作是念言：此善男子何因缘故困苦其身，我当问之。念已下阁到常啼所，作是问言：汝何因缘，先唱自卖，今出血髓复欲剖心？

常啼报曰：姊不知耶？我为供养甚深般若波罗蜜多及说法师法涌菩萨，然我贫乏无诸财宝，爱重法故先自卖身，无相买者，今卖三事与婆罗门。

长者女言：汝今自卖身血、心、髓，欲持价直供养般若波罗蜜多及说法师法涌菩萨，当获何等功德胜利？

常啼答言：法涌菩萨于甚深法已得自在，当为我说甚深般若波罗蜜多方便善巧，菩萨所学，菩萨所乘，菩萨所行，菩萨所作。我得闻已如说修行，成熟有情、严净佛土，速证无上正等菩提，得金色身，具三十二大丈夫相，八十随好圆满庄严，常光一寻余光无量，具佛十力、四无所畏、四无碍解、大慈、大悲、大喜、大舍、十八佛不共法、无忘失法、恒住舍性、五净眼、六神通、不可思议清净戒蕴、定蕴、慧蕴、解脱蕴、解脱知见蕴、无障智见、无上智见，得一切智、道相智、一切相智，具足一切无上法宝，分布施与一切有情，与诸有情作所依止。我舍身命为供养彼，当获此等功德胜利。

时，长者女闻说殊胜不可思议微妙佛法，欢喜踊跃身毛皆竖，恭敬合掌白常啼言：大士所说第一广大，最胜微妙甚为希有，为获如是一一佛法，尚应弃舍如殑伽沙所重身命，况唯舍一！所以者何？若得如是微妙功德，则能利乐一切有情。大士家贫，尚为如是微妙功德不惜身命，况我家富多有珍财，为是功德而不弃舍！大士今应勿复自害，所须供具尽当相与。所谓金银、吠琉璃宝、颇胝迦宝、末尼、真珠、杵藏、石藏、螺贝、璧玉、帝青、大青、珊瑚、虎珀，及余无量异类珍财，花香、璎珞、宝幢、幡盖、伎乐、灯明、车乘、衣服，并余种种上妙供具，可持供养甚深般若波罗蜜多及说法师法涌菩萨。唯愿大士勿复自害，我身亦愿随大士往法涌菩萨摩诃萨所，俱时瞻仰共植善根，为得所说诸佛法故。

初分常啼菩萨品第七十七之二

时，天帝释即复本形，在常啼前曲躬而立，赞言：大士！善哉！善哉！为法至诚坚固乃尔，过去诸佛为菩萨时亦如大士，以坚固愿求深般若波罗蜜多方便善巧，请问菩萨所学、所乘、所行、所作心无厌倦，成熟有情、严净佛土，已证无上正等菩提。大士当知！我实不用人血、心、髓，但来相试。今何所愿？我当相与以酬轻触损恼之愆。

常啼报言：我本所愿唯有无上正等菩提，天主颇能与斯愿不？

时，天帝释赧然有愧，白常啼言：此非我力，唯有诸佛大圣法王于法自在能与斯愿。大士！今应除无上觉更求余愿，我当与之。

常啼报曰：甚深般若波罗蜜多亦我所愿，颇能惠不？

时，天帝释倍复生惭，白常啼言：我于此愿亦不能与，然我有力令大士身平复如故，用斯愿不？

常啼报言：如是所愿自能满足无劳天主。所以者何？我若启告十方诸佛发诚谛言：今自卖身实为慕法，不怀谄诈诳惑世间，由此因缘定于无上正等菩提不退转者，令我身形平复如故。此言未讫，自能令我平复如故，岂假天威！

天帝释言：如是！如是！佛之神力不可思议，菩萨至诚何事不办！然由我故损大士身，唯愿慈悲许办斯事。

常啼菩萨便告彼言：既尔殷勤当随汝意。

时，天帝释即现天威，令常啼身平复如故，乃至不见少分疮痕，形貌端严过于往日，愧谢右绕忽然不现。

尔时，长者女见常啼菩萨希有之事，转增爱重，恭敬合掌白常啼言：愿降慈悲暂临我宅，所须供养甚深般若波罗蜜多及说法师法涌菩萨上妙供具，为白父母一切当得。我及侍从亦辞父母，随大士往具妙香城，为欲供养甚深般若波罗蜜多及说法师法涌菩萨摩诃萨故。

是时，常啼随彼所愿，俱到其舍在门外止。时，长者女即入其舍白父母言：愿多与我家中所有上妙花鬘、涂散等香、衣服、璎珞、宝幢、幡盖、伎乐、苏油、末尼、真珠、吠琉璃宝、颇胝迦宝、珊瑚、琥珀、螺贝、璧玉、杵藏、石藏、帝青、大青并金银等种种供具，亦听我身及先事我五百侍女持诸供具，皆当随从常啼菩萨往妙香城，为欲供养甚深般若波罗蜜多及说法师法涌菩萨。彼当为我宣说法要，我得闻已如说修行，定获无边微妙佛法。

时，彼父母闻已惊骇，即问女言：常啼菩萨今在何处？是何等人？

女即白言：今在门外，彼是大士为欲度脱一切有情生死苦故，勤求无上正等菩提。又彼大士爱重正法不惜身命，为欲供养菩萨所学甚深般若波罗蜜多及说法师法涌菩萨摩诃萨故，入此城中处处巡环，高声唱曰：我今自卖！谁欲买人？我今自卖！谁欲买人？经于久时卖身不售，愁忧苦恼在一处立，涕泪而言：我有何罪？为欲供养甚深般若波罗蜜多及说法师法涌菩萨摩诃萨故，虽自卖身而无买者？

时，天帝释为欲试验，即自化作少婆罗门来至其前，问言：男子！汝何住此忧悲不乐？时，彼大士答言：儒童！我为供养甚深般若波罗蜜多及说法师法涌菩萨，然我贫乏无诸财宝，爱重法故欲自卖身，遍此城中无相问者，自惟薄福住此忧悲。时，婆罗门语大士曰：我于今者正欲祠天，不用人身但须人血、人髓、人心，颇能卖不？大士闻已欢喜踊跃，以柔软语报婆罗门：仁所买者我悉能卖。婆罗门言：须几价直？大士报曰：随意相酬。大士尔时作是语已，即伸（别本有作申者）右手执取利刀，刺己左臂令出其血，复割右髀皮肉置地，破骨出髓与婆罗门，复趣墙边欲剖心出。

我在高阁遥见是事，作是念言：此善男子何因缘故困苦其身？我当问之。念已下阁到大士所，作是问言：汝何因缘先唱自卖，今出血、髓复欲剖心？彼答我曰：姊不知耶？我为供养甚深般若波罗蜜多及说法师法涌菩萨，然我贫乏无诸财宝，爱重法故先自卖身无相买者，今卖三事与婆罗门。我时问言：汝今自卖身血、心、髓，欲持价直供养般若波罗蜜多及说法师法涌菩萨，当获何等功德胜利？彼答我言：法涌菩萨于甚深法已得自在，当为我说甚深般若波罗蜜多方便善巧，菩萨所学、菩萨所乘、菩萨所行、菩萨所作。我得闻已如说修行，成熟有情、严净佛土，速证无上正等菩提，得金色身，具三十二大丈夫相，八十随好圆满庄严，常光一寻余光无量，具佛十力、四无所畏、四无碍解、大慈、大悲、大喜、大舍、十八佛不共法，无忘失法、恒住舍性，五净眼、六神通，不可思议清净戒蕴、定蕴、慧蕴、解脱蕴、解脱知见蕴，无障智见、无上智见，得一切智、道相智、一切相智，具（智具别本有作切有者）足一切无上法宝，分布施与一切有（切有别本有作命为者）情，与诸有情作所依止。我舍身命为（命为别本有作时闻者）供养彼，当获此等功德胜利。

我时闻说如是殊胜不可思议微妙佛法，欢喜踊跃身毛皆竖，恭敬合掌而白彼言：大士所说第一广大，最胜微妙甚为希有，为获如是一一佛法，尚应弃舍如殑伽沙所重身命，况唯舍一！所以者何？若得如是微妙功德，则能利乐一切有情。大士家贫，尚为如是微妙功德不惜身命，况我家富多有珍财，为是功德而不弃舍！大士今应勿复自害，所须供具尽当相与，所谓金、银、吠琉璃宝、颇胝迦宝、末尼、真珠、杵藏、石藏、螺贝、璧玉、帝青、大青、珊瑚、琥珀及余无量异类珍财，花、香、璎珞、宝幢、幡盖、伎乐、灯明、车乘、衣服并余种种上妙供具，可持供养甚者）深般若波罗蜜多及说法师法涌菩萨，唯愿大士勿复自害。我身亦愿随大士往法涌菩萨摩诃萨所，俱时瞻仰共植善根，为得所闻（别本有作说者）诸佛法故。

时，天帝释即复本形在彼前住，曲躬合掌赞言：大士！善哉！善哉！为法至诚坚固乃尔，过去诸佛为菩萨时亦如大士，以坚固愿求深般若波罗蜜多方便善巧，请问菩萨所学、所乘、所行、所作心无厌倦，成熟有情、严净佛土，已证无上正等菩提。大士当知！我实不用人血、心、髓，但来相试。今何所愿？我当相与以酬轻触损恼之愆。

彼即报言：我本所愿唯有无上正等菩提，天主颇能与斯愿不？时，天帝释赧然有愧，而白彼言：此非我力，唯有诸佛大圣法王于法自在能与斯愿。大士！今应除无上觉更求余愿，我当与之。

彼便报曰：甚深般若波罗蜜多亦我所愿，颇能惠不？时，天帝释倍复生惭，而白彼言：我于此愿亦不能与，然我有力令大士身平复如故，用斯愿不？彼复报言：如是所愿自能满足无劳天主。所以者何？我若启告十方诸佛发诚谛言：今自卖身实为慕法，不怀谄诈诳惑世间，由此因缘定于无上正等菩提不退转者，令我身形平复如故。此言未讫，自能令我平复如故，岂假天威！

天帝释言：如是！如是！佛之神力不可思议，菩萨至诚何事不办，然由我故损大士身，唯愿慈悲许办斯事。时，彼大士告帝释言：既尔殷勤当随汝意。时，天帝释即现天威，令彼身形平复如故，乃至不见少分疮痕，形貌端严过于往日，愧谢右绕忽然不现。

我既见彼希有之事，转增爱敬合掌白言：愿降慈悲暂临我宅，所须供养甚深般若波罗蜜多及说法师法涌菩萨供养之具，为白父母一切当得。我及侍从亦辞父母，随大士往具妙香城，为欲供养甚深般若波罗蜜多及说法师法涌菩萨摩诃萨故。

今彼大士以我至诚，不遗所愿来至门首，唯愿父母多与珍财，及许我身并先事我五百侍女持诸供具，咸当随从常啼菩萨往妙香城，礼敬供养甚深般若波罗蜜多及说法师法涌菩萨，为得所说诸佛法故。

尔时，父母闻女所说，欢喜踊跃叹未曾有，便告女言：如汝所说，常啼菩萨甚为希有，能擐如是大功德铠，勇猛精进求诸佛法；所求佛法微妙最胜，广大清净不可思议，能引世间诸有情类令获殊胜利益安乐。汝于是法既深爱重，欲随善友持诸供具往妙香城，供养般若波罗蜜多及说法师法涌菩萨，为欲证得诸佛法故，我等云何不生随喜？今听汝去，我等亦欲与汝相随，汝欢喜不？

女即白言：甚大欢喜！我尚不碍余人善法，况父母耶！

父母报言：汝应严办供具、侍从，速当共往。时，长者女即便营办五百乘车七宝严饰，亦令五百常随侍女恣意各取众宝严身，复取金银、吠琉璃宝、颇胝迦宝、末尼、真珠、帝青、大青、螺贝、璧玉、珊瑚、琥珀、杵藏、石藏及余无量异类珍财，种种花香、衣服、璎珞、宝幢、幡盖、伎乐、苏油、上妙珍财各无量种并余种种上妙供具。

其女既办如是事已，恭敬启请常啼菩萨前乘一车，身及父母侍女五百各乘一车，围绕侍从常啼菩萨，渐渐东去至妙香城。见城高广七宝成就，于其城外周匝皆有七宝所成七重垣墙、七重楼观、七重栏楯、七重宝堑、七重行列宝多罗树，是垣墙等互相间饰，发种种光甚可爱乐。此大宝城面各十二逾缮那量，清净宽广人物炽盛安隐丰乐，中有五百街巷市，度量相当端严如画。于诸衢陌各有清流，恒以宝舫往来无拥。一一街巷清净严饰，洒以香水布以名花。城及垣墙皆有却敌雉堞、楼阁，紫金所成，蓥以众珍光明辉焕。于雉堞间厕以宝树，是一一树根茎枝叶及以花果皆别宝成。城垣楼阁及诸宝树，覆以金网，连以宝绳，悬以金铃，缀以宝铎，微风吹动发和雅音，譬如善奏五支诸乐。城外周匝七重宝堑，八功德水弥满其中，冷暖调和清澄皎镜。水中处处有七宝船，间饰庄严众所乐见。诸堑水内具众妙花，色香鲜郁遍覆水上。有五百苑周寰大城，种种庄严甚可喜乐。一一苑内有五百池，其池纵广一俱卢舍，七宝庄饰悦可众心。于诸池内有四色花，量如车轮映蔽于水，其花皆以七宝所成。诸池苑中多有众鸟，音声相和聚散遨游。渐复前行，即便遥见法涌菩萨摩诃萨正处七宝台坐师子座，无量无数百千俱胝那庾多众前后围绕而为说法。

尔时，常啼菩萨摩诃萨最初遥见法涌菩萨摩诃萨故，身心悦乐，譬如苾刍系念一境忽然得入第三静虑。既遥见已，作是念言：我等不应乘车而趣法涌菩萨摩诃萨所。作是念已，即便下车整理衣服。

时，长者女及彼父母、侍女五百亦皆下车，各以上妙众宝衣服严饰其身，持诸供具恭敬围绕常啼菩萨，徐行而趣法涌菩萨摩诃萨所。其路边有法涌菩萨所营七宝大般若台，以赤栴檀而为涂饰，悬宝铃铎出微妙音，周匝皆垂真珠罗网。于台四角悬四宝珠，以为灯明昼夜常照。宝台四面有四香炉，白银所成众宝严饰，恒时烧以黑沉水香，散众妙花而为供养。台内（别本有作中者）有座七宝所成，其上重敷茵褥绮帊。于斯座上复有一函，四宝合成庄严绮丽，一金、二银、三吠琉璃、四帝青宝。真金叶上销琉璃汁，书以般若波罗蜜多置此函中恒时封印。台中处处悬宝幡花，间饰庄严甚可爱乐。

常啼菩萨、长者女等，见此宝台庄严殊妙，合掌恭敬叹未曾有。复见帝释与其无量百千天众在宝台边，持天种种上妙香末及众宝屑、微妙香花、金银花等散宝台上，于虚空中奏天伎乐。

常啼菩萨见是事已，问帝释言：何缘天主与诸天众供养此台？

天帝释曰：大士！今者岂不知耶？于此台中有无上法，名深般若波罗蜜多，是诸如来、应、正等觉及诸菩萨摩诃萨母，能生能摄一切如来、应、正等觉及诸菩萨摩诃萨众。若菩萨摩诃萨能于此中精勤修学，速到一切功德彼岸，速能成办一切佛法，速能证得一切智智。由是因缘，我等于此与诸眷属恭敬供养。

常啼菩萨闻已欢喜，寻声复问天帝释言：如是所说甚深般若波罗蜜多今在何处？我欲供养唯愿示之！

天帝释言：大士知不？甚深般若波罗蜜多在此台中七宝座上四宝函内，真金为叶，吠琉璃宝以为其字，法涌菩萨以七宝印自封印之，我等不能辄开相示。

尔时，常啼菩萨摩诃萨及长者女并其父母、侍女五百闻是语已，即取所持花、香、珍宝、衣服、璎珞、宝幢、幡盖、伎乐、灯明及余种种供养之具分作二分，先持一分诣宝台所供养般若波罗蜜多，复持一分俱共往诣法涌菩萨摩诃萨所。到已皆见法涌菩萨坐师子座大众围绕，即以花、香、宝幢、幡盖、衣服、璎珞、伎乐、灯明诸珍宝等，散列供养此说法师及所说法。法涌菩萨威神力故，即令所散种种妙花，于虚空中当其顶上，欻然合作一妙花台，众宝庄严甚可爱乐，复令所散种种妙香，于虚空中当花台上，欻然合成一妙香盖，种种珍宝而为严饰。复令所散诸妙宝衣，于虚空中当香盖上，欻然合成一妙宝帐，亦以众宝间饰庄严。余所散列宝幢、幡盖、伎乐、灯明、诸璎珞等，自然涌在台帐盖边，周匝庄严妙巧安布。

常啼菩萨、长者女等见是事已欢喜踊跃，异口同音皆共称叹法涌菩萨摩诃萨言：今我大师甚为希有，能现如是大威神力。为菩萨时尚能如是，况得无上正等菩提！

是时，常啼及长者女并诸眷属，深心爱重法涌菩萨摩诃萨故，皆发无上正等觉心，作是愿言：我等由此殊胜善根，愿当来世必成如来、应、正等觉。我等由此殊胜善根，愿当来世精勤修学菩萨道时，于深法门通达无碍，如今大师法涌菩萨。我等由此殊胜善根，愿当来世精勤修学菩萨道时，能以上妙七宝台阁及余供具供养般若波罗蜜多，如今大师法涌菩萨。我等由此殊胜善根，愿当来世精勤修学菩萨道时，处大众中坐师子座，宣说般若波罗蜜多甚深义理都无所畏，如今大师法涌菩萨。我等由此殊胜善根，愿当来世精勤修学菩萨道时，成就般若波罗蜜多巧方便力，速能成办所求无上正等菩提，如今大师法涌菩萨。我等由此殊胜善根，愿当来世精勤修学菩萨道时，得胜神通变化自在，利益安乐无量有情，如今大师法涌菩萨。

常啼菩萨及长者女并诸眷属，持诸供具供养般若波罗蜜多及说法师法涌菩萨摩诃萨已，顶礼双足合掌恭敬，右绕三匝却住一面。

尔时，常啼菩萨摩诃萨曲躬合掌，白法涌菩萨摩诃萨言：我常乐居阿练若处求深般若波罗蜜多，曾于一时欻然闻有空中声曰：咄！善男子！汝可东行，决定得闻甚深般若波罗蜜多。我闻空中如是教已，欢喜踊跃即便东行，未久之间作如是念：我宁不问彼空中声遣我东行去当远近？至何城邑？复从谁闻甚深般若波罗蜜多？作是念已即住其处，捶胸悲叹愁忧啼泣，经七昼夜不辞疲倦，不念睡眠，不思饮食，不想昼夜，不怖寒热，于内外法心不散乱，唯作是念：我于何时当闻般若波罗蜜多？我先何故不问空声劝我东行去当远近？至何处所？复从谁闻甚深般若波罗蜜多？

我于如是愁忧啼泣自叹恨时，欻于我前有佛像现告我言：善男子！汝以如是勇猛精进爱乐恭敬求法之心，从此东行过于五百逾缮那量，有大王城名具妙香，中有菩萨名为法涌，常为无量百千有情宣说般若波罗蜜多，汝当从彼得闻般若波罗蜜多。又，善男子！法涌菩萨是汝长夜清净善友，示现教导赞励庆喜，令汝速证所求无上正等菩提。法涌菩萨于过去世以勤苦行求深般若波罗蜜多，亦如汝今求之方便，汝宜速往法涌菩萨摩诃萨所，勿生疑难，莫计昼夜，不久当闻甚深般若波罗蜜多。

我时得闻如是语已，心生适悦踊跃欢喜，作是思惟：何时当见法涌菩萨？从彼得闻甚深般若波罗蜜多，闻已便能永断种种虚妄分别有所得见，疾证无上正等菩提？作是念时，于一切法即能现起无障智见，由斯智见即得现入无量殊胜三摩地门。我住如是三摩地中，现见十方无量无数无边世界诸佛如来，为诸菩萨摩诃萨众宣说般若波罗蜜多。

时，诸如来、应、正等觉，咸共赞慰殷勤教诫教授我言：善哉！善哉！善男子！我等本行菩萨道时，亦如汝今以勤苦行求深般若波罗蜜多，于勤苦时亦如汝今现得如是诸三摩地。我等尔时得是无量胜三摩地，究竟修已则能成办甚深般若波罗蜜多方便善巧，由斯能办一切佛法，便得住于不退转地。

时，十方佛广教慰我，令欢喜已忽然不现。我从所证三摩地起，不见诸佛心怀惆怅，作是思惟：我向所见十方诸佛先从何来？今往何所？谁能为我断如是疑？复作是念：法涌菩萨久已修学甚深般若波罗蜜多方便善巧，已得无量陀罗尼门及三摩地，于诸菩萨自在神通已到究竟，已曾供养无量如来、应、正等觉，于诸佛所发弘誓愿种诸善根，于长夜中为我善友，常摄受我令获利乐，我当疾诣法涌菩萨摩诃萨所，问向所见十方诸佛先从何来？今往何所？彼能为我断如是疑。

我于尔时作是念已，勇猛精进渐复东行，荏苒多时入此城邑，渐复前进遥见大师处七宝台坐师子座，大众围绕而为说法。我于是处初见大师，身心悦乐，譬如苾刍忽然得入第三静虑故。我今者请问大师：我先所见十方诸佛先从何来？今往何所？唯愿为我说彼诸佛所从至处，令我了知，知已生生常见诸佛。

初分法涌菩萨品第七十八之一

尔时，法涌菩萨摩诃萨告常啼菩萨摩诃萨言：善男子！一切如来、应、正等觉、明行圆满、善逝、世间解、无上丈夫、调御士、天人师、佛、薄伽梵所有法身，无所从来，亦无所去。何以故？善男子！诸法实性皆不动故。

善男子！诸法真如无来无去、不可施设，如是真如即是如来、应、正等觉，广说乃至佛、薄伽梵。

善男子！诸法法界无来无去、不可施设，如是法界即是如来、应、正等觉，广说乃至佛、薄伽梵。

善男子！诸法法性无来无去、不可施设，如是法性即是如来、应、正等觉、广说乃至佛、薄伽梵。

善男子！不虚妄性无来无去、不可施设，不虚妄性即是如来、应、正等觉，广说乃至佛、薄伽梵。

善男子！不变异性无来无去、不可施设，不变异性即是如来、应、正等觉，广说乃至佛、薄伽梵。

善男子！法平等性无来无去、不可施设，法平等性即是如来、应、正等觉，广说乃至佛、薄伽梵。

善男子！法离生性无来无去、不可施设，法离生性即是如来、应、正等觉，广说乃至佛、薄伽梵。

善男子！诸法定性无来无去、不可施设，诸法定性即是如来、应、正等觉，广说乃至佛、薄伽梵。

善男子！诸法住性无来无去、不可施设，诸法住性即是如来、应、正等觉，广说乃至佛、薄伽梵。

善男子！诸法实际无来无去、不可施设，诸法实际即是如来、应、正等觉，广说乃至佛、薄伽梵。

善男子！法虚空界无来无去、不可施设，法虚空界即是如来、应、正等觉，广说乃至佛、薄伽梵。

善男子！不思议界无来无去、不可施设，不思议界即是如来、应、正等觉，广说乃至佛、薄伽梵。

善男子！法无生性无来无去、不可施设，法无生性即是如来、应、正等觉，广说乃至佛、薄伽梵。

善男子！法无灭性无来无去、不可施设，法无灭性即是如来、应、正等觉，广说乃至佛、薄伽梵。

善男子！法如实性无来无去、不可施设，法如实性即是如来、应、正等觉，广说乃至佛、薄伽梵。

善男子！法远离性无来无去、不可施设，法远离性即是如来、应、正等觉，广说乃至佛、薄伽梵。

善男子！法寂静性无来无去、不可施设，法寂静性即是如来、应、正等觉，广说乃至佛、薄伽梵。

善男子！无染净界无来无去、不可施设，无染净界即是如来、应、正等觉，广说乃至佛、薄伽梵。

善男子！诸法空性无来无去、不可施设，诸法空性即是如来、应、正等觉，广说乃至佛、薄伽梵。

善男子！一切如来、应、正等觉，广说乃至佛、薄伽梵。非即诸法，非离诸法。

善男子！诸法真如，如来真如，一而非二。

善男子！诸法真如非合非散，唯有一相，所谓无相。

善男子！诸法真如非一、非二、非三、非四，广说乃至非百千等。何以故？善男子！诸法真如离数量故，非有性故。

复次，善男子！譬如有人热际后分游于旷野，日中渴乏见阳焰动，作是念言：我于今时定当得水。作是念已遂便往趣，所见阳焰渐去甚（别本有作其者）远，即奔逐之转复见远，种种方便求水不得。

善男子！于意云何？是焰中水从何山谷泉池中来？今何所去？为入东海？为入西海、南北海耶？

常啼答言：阳焰中水尚不可得，况当可说有所从来及有所至！

法涌菩萨语常啼言：如是！如是！如汝所说。如彼渴人愚痴无智为热所逼，见动阳焰于无水中妄生水想，若谓如来、应、正等觉有来有去，亦复如是，当知是人，愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！譬如幻师或彼弟子，幻作种种象军、马军、车军、步军及牛羊等，经须臾顷忽然不现。善男子！于意云何？是幻所作从何而来？去何所至？

常啼答言：幻事非实，如何可说有来去处？

法涌菩萨语常啼言：如是！如是！如汝所说。若执幻事有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！如镜等中有诸像现，如是诸像暂有还无。善男子！于意云何？是镜等像为从何来？去何所至？

常啼答言：诸像非实，如何可说有来去处？（别本或作有来有去）

法涌菩萨语常啼言：如是！如是！如汝所说。若执诸像有来去者（别本或作有来有去），当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！如谷等中有诸响现，如是诸响暂有还无。善男子！于意云何？是谷等响为从何来？去何所至？

常啼答言：诸响非实，如何可说有来去处？

法涌菩萨语常啼言：如是！如是！如汝所说。若执诸响有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

般若波罗蜜多经卷第四百

初分法涌菩萨品第七十八之二

复次，善男子！譬如光影，种种形相现有动摇转变差别。善男子！于意云何？如是光影为从何来？去何所至？

常啼答言：光影非实，如何可说有来去处？

法涌菩萨语常啼言：如是！如是！如汝所说。若执光影有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！如寻香城现有物类，如是物类暂有还无。善男子！于意云何？是寻香城所有物类为从何来？去何所至？

常啼答言：是寻香城所有物类皆非实有，如何可说有所从来、去有所至？

法涌菩萨语常啼言：如是！如是！如汝所说。执寻香城所有物类有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！如诸如来、应、正等觉所变化事暂有还无。善男子！于意云何？诸变化事为从何来？去何所至？

常啼答言：诸变化事皆非实有，如何可说有所从来、去有所至？

法涌菩萨语常啼言：如是！如是！如汝所说。执变化事有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

复次，善男子！如人梦中见有诸佛，若一、若十、若百、若千乃至无数，彼梦觉已所见皆无。善男子！于意云何？梦所见佛为从何来？去何所至？

常啼答言：梦中所见皆是虚妄、都非实有，如何可说有来去处？

法涌菩萨语常啼言：如是！如是！如汝所说。执梦所见有来去者，当知彼人愚痴无智，若谓如来、应、正等觉有来有去，亦复如是当知是人愚痴无智。何以故？善男子！一切如来、应、正等觉不可以色身见，夫如来者即是法身。善男子！如来法身即是诸法真如、法界，真如、法界既不可说有来有去，如来法身亦复如是无来无去。

又，善男子！一切如来、应、正等觉说一切法，如梦所见，如变化事，如寻香城、光影、响、像、幻事、阳焰，皆非实有。若于如是诸佛所说甚深法义不如实知，执如来身是名是色、有来有去，当知彼人迷法性故，愚痴无智，流转诸趣，受生死苦，远离般若波罗蜜多，亦复远离一切佛法。若于如是诸佛所说甚深法义能如实知，不执佛身是名是色，亦不谓佛有来有去，当知彼人于佛所说甚深法义如实解了，不执诸法有来有去、有生有灭、有染有净。由不执故能行般若波罗蜜多，亦能勤修一切佛法，则为邻近所求无上正等菩提，亦名如来真净弟子，终不虚受国人信施，能与一切作良福田，应受世间人天供养。

复次，善男子！如大海中有诸珍宝，如是珍宝非十方来，亦非有情于中造作，亦非此宝无因缘生，然诸有情善根力故，令大海内有诸宝生。是宝生时，依因缘力和合故有，无所从来，是宝灭时，于十方面亦无所去，但由有情善根力尽令彼灭没。所以者何？诸有为法，缘合故生，缘离故灭，于中都无生者灭者，是故诸法无来无去。诸如来身亦复如是，于十方面无所从来，亦非于中有造作者，亦不可说无因缘生，然依本修净行圆满，为因缘故，及依有情先修见佛业成熟故，有如来身出现于世，佛身灭时，于十方面亦无所去，但由因缘和合力尽即便灭没，是故诸佛无来无去。

复次，善男子！譬如箜篌，依止种种因缘和合而有声生。是声因缘，所谓槽、颈、绳、棍、弦等人功作意，如是一一不能生声，要和合时其声方起，是声生位无所从来，于息灭时无所至去。善男子！诸如来身亦复如是，依止种种因缘而生。是身因缘，所谓无量福德智慧，及诸有情所修见佛善根成熟，如是一一不能生身，要和合时其身方起，是身生位无所从来，于灭没时无所至去。善男子！汝于如来、应、正等觉无来去相应如是知，随此道理于一切法无来去相亦如是知。

善男子！若于如来、应、正等觉及一切法，能如实知无来无去、无生无灭、无染无净，定能修行甚深般若波罗蜜多善巧方便，必得无上正等菩提。

法涌菩萨摩诃萨为常啼菩萨摩诃萨，说诸如来、应、正等觉，广说乃至佛、薄伽梵无来无去相时，令彼三千大千世界一切大地、诸山、大海及诸天宫六种变动，诸魔宫殿皆失威光，魔及魔军皆悉惊怖。时，彼三千大千世界一切所有草木丛林生非时花，悉皆倾向法涌菩萨摩诃萨所，空中亦雨种种香花。

时，天帝释、四大天王及诸天众，于虚空中即以种种天妙香花，奉散供养法涌菩萨摩诃萨已，复持种种天妙香花，奉散供养常啼菩萨，而作是言：我因大士得闻如是胜义之教，一切世间住身见者，闻是法已能舍执著，皆悉住于难胜（别本有作伏者）之地。

尔时，常啼菩萨摩诃萨白法涌菩萨摩诃萨言：何因何缘，令此世界一切大地、诸山、大海六种变动，及现种种希有之相？

法涌菩萨告常啼言：由我答汝所问如来、应、正等觉无来去相，于此会中八千众生皆悉证得无生法忍，复有八十那庾多众生皆发无上正等觉心，复有八万四千众生远尘离垢，于诸法中生净法眼。由是因缘，令此世界一切大地、诸山、大海六种变动，及现种种希有之相。

常啼菩萨闻是语已，踊跃欢喜作是念言：我今已为获大善利，谓因我问法涌菩萨，令诸有情得闻如是甚深般若波罗蜜多，说诸如来、应、正等觉无来去相，令尔所众获大饶益。我由如是殊胜善根，定（别本有作足者）能成办所求无上正等菩提。我于无上正等菩提无复疑虑，我于来世定成如来、应、正等觉，利益安乐无量有情。

作是念已欢喜踊跃，上升虚空七多罗树。复作是念：当以何等供养大师法涌菩萨，用酬为我说法之恩？

时，天帝释知其所念，化作无量微妙香花，欲持施与常啼菩萨而作是言：大士！今者哀愍我故，可受此花持以供养法涌菩萨。大士！应受我等供养，我今助成大士功德。所以者何？因大士故我等无量百千有情获大饶益，谓必当证所求无上正等菩提。大士！当知诸有能为一切有情，经于无量无数大劫，受诸勤苦如大士者甚为难得，是故今应受我所施。

尔时，常啼菩萨摩诃萨受天帝释微妙香花，奉散供养法涌菩萨摩诃萨已，从虚空下顶礼双足，合掌恭敬白言：大师！我从今日愿以身命奉属大师以充给使。作是语已，法涌菩萨摩诃萨前合掌而住。

时，长者女及诸眷属，合掌恭敬白常啼言：我等从今亦以身命奉属供侍，愿垂纳受！以此善根愿当获得如是胜法同尊所证，愿当来世恒亲近尊，常随从尊供养诸佛及诸菩萨，同修梵行。

常啼菩萨即报彼言：汝等至诚随属我者当从我教，我当受汝。

长者女等白常啼言：诚心属尊，当随尊教。

时，常啼菩萨即令长者女及诸眷属，各以种种妙庄严具而自严饰，及持五百七宝妙车并诸供具，俱时奉上法涌菩萨白言：大师！我以如是长者女等奉施大师，唯愿慈悲为我纳受。

时，天帝释赞常啼言：善哉！善哉！大士乃能如是舍施。诸菩萨摩诃萨法应舍施一切所有，若菩萨摩诃萨能学如是舍施一切，疾证无上正等菩提。若于法师能作如是恭敬供养无所吝者，决定得闻甚深般若波罗蜜多方便善巧。过去如来、应、正等觉精勤修学菩萨道时，亦为请问甚深般若波罗蜜多方便善巧舍诸所有，由斯已证所求无上正等菩提。

是时，法涌菩萨欲令常啼菩萨所种善根得圆满故，受长者女及诸眷属五百宝车并诸供具，受已还施常啼菩萨。

法涌菩萨说法既久，日将欲没，知众疲倦，下师子座还入宫中。

尔时，常啼菩萨摩诃萨既见法涌菩萨摩诃萨还入宫中，便作是念：我为法故而来至此，未闻正法不应坐卧，我应唯住行立威仪，以待大师法涌菩萨当从宫出宣说法要。

法涌菩萨既入宫已，时经七年一心不乱，游戏菩萨无量无数三摩地门，安住菩萨无量无数甚深般若波罗蜜多方便善巧。常啼菩萨于七岁中，不坐不卧，唯行唯立，不念睡眠，不想昼夜，不辞疲倦，不思饮食，不怖寒热，不缘内外，曾不发起欲恚害等（别本有作寻者）及余一切烦恼缠垢，但作是念：法涌菩萨何时当从三摩地起？我等眷属应敷法座，扫洒其地散诸香花，法涌菩萨当升此座宣说般若波罗蜜多方便善巧及余法要。

时，长者女及诸眷属亦七岁中唯行唯立，不（别本有作所者）舍所念，皆学常啼，进止相随，曾无暂舍。

尔时，常啼菩萨摩诃萨如是精勤过七岁已，欻然闻有空中声言：咄！善男子！却后七日，法涌菩萨当从定起，于此城中宣说正法。

常啼菩萨闻空声已，踊跃欢喜作是念言：我今当为法涌菩萨敷设严饰师子之座，扫洒其地散妙香花，令我大师当升此座，为众宣说甚深般若波罗蜜多方便善巧及余法要。

常啼菩萨作是念已，与长者女及诸眷属，敷设七宝师子之座。时，长者女及诸眷属，各脱身上一净妙衣，为说法师重敷座上。

常啼菩萨既敷座已，求水洒地竟不能得。所以者何？恶魔隐蔽城内外水皆令不现。魔作是念：常啼菩萨求水不得，愁忧苦恼，疲倦羸劣，心或变异，便于无上正等菩提，善根不增、智慧不照，于一切智而有稽留，则不能空我之境界。

常啼菩萨种种方便求水不得，作是念言：我应刺身出血洒地，勿令尘起坌我大师。今我此身必当败坏，何用如是虚伪身为？我无始来流转生死，数为五欲丧失身命，而未曾为正法舍身，是故今应刺身出血。

作是念已即执利刀，周遍刺身出血洒地。时，长者女及诸眷属亦学常啼刺血洒地。常啼菩萨、长者女等各为法故刺身出血，乃至不起一念异心。

时，诸恶魔不能得便，亦不能碍所修善品，以常啼等心勇决故。

时，天帝释见此事已，作是念言：常啼菩萨长者女等甚为希有，而由爱法、重法因缘，乃至遍体皆刺出血，为说法师周洒其地，曾不发起一念异心，令诸恶魔求不得便，亦不能碍所修善品。奇哉？大士乃能擐被如是坚固弘誓铠甲，为欲利乐一切有情，以淳净心不顾身命，求于无上正等菩提，恒发誓言：我为拔济沉沦生死一切有情无量无边身心大苦而求无上正等菩提，事若未成终无懈废。

时，天帝释作是念已，变常啼等所出身血一切皆成栴檀香水，令所洒地绕座四边，面各满百逾缮那量，皆有天上不可思议最胜甚奇栴檀香气。

时，天帝释作是事已，赞常啼曰：善哉！善哉！大士志愿坚固难动，精进勇猛不可思议，爱重求法最为无上。过去如来、应、正等觉亦由如是坚固志愿，勇猛精进爱重求法，修行菩萨清净梵行，已证无上正等菩提。大士今者志愿精进爱重求法，亦定当证所求无上正等菩提。

尔时，常啼复作是念：我今已为法涌菩萨敷设七宝师子之座，扫洒其地令极香洁，云何当得诸妙香花，绕座四边庄严其地，大师升座将说法时，我等亦应持散供养？

时，天帝释知其所念，即便化作微妙香花，如摩揭陀千斛之量，恭敬奉施常啼菩萨，令共眷属持以供养。于是常啼受天帝释所施花已分作二分，先持一分共诸眷属绕座四边严布其地，留余一分以拟大师升法座时当持奉散。

尔时，法涌菩萨摩诃萨过七日已，从所游戏三摩地门安庠而起，为说般若波罗蜜多，无量百千眷属围绕从内宫出，升师子座处大众中俨然而坐。常啼菩萨重得瞻仰法涌菩萨摩诃萨时，踊跃欢喜身心悦乐，譬如苾刍系念一境忽然得入第三静虑。便与眷属持先所留微妙香花奉散供养，既供养已顶礼双足，右绕三匝退坐一面。

尔时，法涌菩萨摩诃萨告常啼菩萨摩诃萨言：善男子！谛听！谛听？善思念之！吾当为汝宣说般若波罗蜜多。

常啼白言：唯然愿说，我等乐闻！

法涌菩萨告常啼言：善男子！一切法平等故，当知般若波罗蜜多亦平等。一切法远离故，当知般若波罗蜜多亦远离。一切法不动故，当知般若波罗蜜多亦不动。一切法无念故，当知般若波罗蜜多亦无念。一切法无畏故，当知般若波罗蜜多亦无畏。一切法无惧故，当知般若波罗蜜多亦无惧。一切法一味故，当知般若波罗蜜多亦一味。一切法无际故，当知般若波罗蜜多亦无际。一切法无生故，当知般若波罗蜜多亦无生。一切法无灭故，当知般若波罗蜜多亦无灭。太虚空无边故，当知般若波罗蜜多亦无边。大海水无边故，当知般若波罗蜜多亦无边。妙高山无边故，当知般若波罗蜜多亦无边。妙高山严好故，当知般若波罗蜜多亦严好。如太虚空无分别故，当知般若波罗蜜多亦无分别。

善男子！色无边故，当知般若波罗蜜多亦无边；受、想、行、识无边故，当知般若波罗蜜多亦无边。眼处无边故，当知般若波罗蜜多亦无边；耳、鼻、舌、身、意处无边故，当知般若波罗蜜多亦无边。色处无边故，当知般若波罗蜜多亦无边；声、香、味、触、法处无边故，当知般若波罗蜜多亦无边。眼界无边故，当知般若波罗蜜多亦无边；耳、鼻、舌、身、意界无边故，当知般若波罗蜜多亦无边。色界无边故，当知般若波罗蜜多亦无边；声、香、味、触、法界无边故，当知般若波罗蜜多亦无边。眼识界无边故，当知般若波罗蜜多亦无边；耳、鼻、舌、身、意识界无边故，当知般若波罗蜜多亦无边。眼触无边故，当知般若波罗蜜多亦无边；耳、鼻、舌、身、意触无边故，当知般若波罗蜜多亦无边。眼触为缘所生诸受无边故，当知般若波罗蜜多亦无边；耳、鼻、舌、身、意触为缘所生诸受无边故，当知般若波罗蜜多亦无边。地界无边故，当知般若波罗蜜多亦无边；水、火、风、空、识界无边故，当知般若波罗蜜多亦无边。因缘无边故，当知般若波罗蜜多亦无边；等无间缘、所缘缘、增上缘无边故，当知般若波罗蜜多亦无边。从缘所生诸法无边故，当知般若波罗蜜多亦无边。无明无边故，当知般若波罗蜜多亦无边；行、识、名色、六处、触、受、爱、取、有、生、老死愁叹苦忧恼无边故，当知般若波罗蜜多亦无边。

善男子！布施波罗蜜多无边故，当知般若波罗蜜多亦无边；净戒、安忍、精进、静虑、方便善巧、妙愿、力、智波罗蜜多无边故，当知般若波罗蜜多亦无边。内空无边故，当知般若波罗蜜多亦无边；外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空无边故，当知般若波罗蜜多亦无边。真如无边故，当知般若波罗蜜多亦无边；法界、法性、不虚妄性、不变异性、平等性、离生性、法定、法住、实际、虚空界、不思议界无边故，当知般若波罗蜜多亦无边。四念住无边故，当知般若波罗蜜多亦无边；四正断、四神足、五根、五力、七等觉支、八圣道支无边故，当知般若波罗蜜多亦无边。苦圣谛无边故，当知般若波罗蜜多亦无边；集、灭、道圣谛无边故，当知般若波罗蜜多亦无边。十善业道无边故，当知般若波罗蜜多亦无边；施、戒、修无边故，当知般若波罗蜜多亦无边。四静虑无边故，当知般若波罗蜜多亦无边；四无量、四无色定无边故，当知般若波罗蜜多亦无边。八解脱无边故，当知般若波罗蜜多亦无边；八胜处、九次第定、十遍处无边故，当知般若波罗蜜多亦无边。空解脱门无边故，当知般若波罗蜜多亦无边；无相、无愿解脱门无边故，当知般若波罗蜜多亦无边。陀罗尼门无边故，当知般若波罗蜜多亦无边；三摩地门无边故，当知般若波罗蜜多亦无边。菩萨十地无边故，当知般若波罗蜜多亦无边。

善男子！五眼无边故，当知般若波罗蜜多亦无边；六神通无边故，当知般若波罗蜜多亦无边。佛十力无边故，当知般若波罗蜜多亦无边；四无所畏、四无碍解、大慈、大悲、大喜、大舍、十八佛不共法无边故，当知般若波罗蜜多亦无边。无忘失法无边故，当知般若波罗蜜多亦无边；恒住舍性无边故，当知般若波罗蜜多亦无边。一切智无边故，当知般若波罗蜜多亦无边；道相智、一切相智无边故，当知般若波罗蜜多亦无边。三十二大士相无边故，当知般若波罗蜜多亦无边；八十随好无边故，当知般若波罗蜜多亦无边。预流果无边故，当知般若波罗蜜多亦无边；一来、不还、阿罗汉果、独觉菩提无边故，当知般若波罗蜜多亦无边。一切菩萨摩诃萨行无边故，当知般若波罗蜜多亦无边；诸佛无上正等菩提无边故，当知般若波罗蜜多亦无边。一切有漏法无边故，当知般若波罗蜜多亦无边；一切无漏法无边故，当知般若波罗蜜多亦无边。一切有为法无边故，当知般若波罗蜜多亦无边；一切无为法无边故，当知般若波罗蜜多亦无边。金刚喻平等故，当知般若波罗蜜多亦平等。一切法无坏故，当知般若波罗蜜多亦无坏；一切法无杂故，当知般若波罗蜜多亦无杂；一切法无差别故，当知般若波罗蜜多亦无差别。诸法自性不可得故，当知般若波罗蜜多自性亦不可得；诸法无所有平等故，当知般若波罗蜜多无所有亦平等；诸法无所作故，当知般若波罗蜜多亦无所作；诸法不可思议故，当知般若波罗蜜多亦不可思议。

尔时！常啼菩萨摩诃萨闻说般若波罗蜜多差别句义，即于座前得六十亿三摩地门，所谓诸法平等三摩地、诸法远离三摩地、诸法不动三摩地、诸法无念三摩地、诸法无畏三摩地、诸法无惧三摩地、诸法一味三摩地、诸法无际三摩地、诸法无生三摩地、诸法无灭三摩地、虚空无边三摩地、大海无边三摩地、妙高山无边三摩地、妙高山严好三摩地、如虚空无分别三摩地、色等诸蕴无边三摩地、眼等诸处无边三摩地、色等诸处无边三摩地、眼等诸界无边三摩地、色等诸界无边三摩地、眼识等诸界无边三摩地、眼触等无边三摩地、眼触为缘所生诸受等无边三摩地、地界等无边三摩地、因缘等无边三摩地、从缘所生诸法无边三摩地、诸缘起支无边三摩地、诸波罗蜜多无边三摩地、一切空无边三摩地、诸法真如等无边三摩地、菩提分法无边三摩地、诸圣谛无边三摩地、诸善业道无边三摩地、施戒修无边三摩地、静虑无量无色无边三摩地、解脱胜处等至遍处无边三摩地、空无相无愿解脱门无边三摩地、总持等持门无边三摩地、菩萨诸地无边三摩地、五眼六神通无边三摩地、诸力无畏无碍解大慈悲喜舍佛不共法无边三摩地、无忘失法恒住舍性无边三摩地、一切智道相智一切相智无边三摩地、诸相随好无边三摩地、声闻乘无边三摩地、独觉乘无边三摩地、无上乘无边三摩地、有漏无漏法无边三摩地、有为无为法无边三摩地、金刚喻平等三摩地、诸法无坏三摩地、诸法无杂三摩地、诸法无差别三摩地、诸法自性不可得三摩地、诸法无所有平等三摩地、诸法无所作三摩地、诸法不可思议三摩地，得如是等六十百千三摩地门。

常啼菩萨既得如是六十百千三摩地门，即时现见东西南北四维上下各如殑伽沙数三千大千世界现在如来、应、正等觉，声闻、菩萨、大众围绕，以如是名、如是句、如是字、如是理趣，为诸菩萨摩诃萨众宣说般若波罗蜜多，如我今者于此三千大千世界，声闻、菩萨、大众围绕，以如是名、如是句、如是字、如是理趣，为诸菩萨摩诃萨众宣说般若波罗蜜多等无差别。

常啼菩萨从是已后，多闻智慧不可思议犹如大海，随所生处恒见诸佛，常生诸佛净妙国土，乃至梦中亦常见佛为说般若波罗蜜多，亲近供养曾无暂舍，离无暇法，具足有暇。

初分结劝品第七十九

善现当知！由是理趣甚深般若波罗蜜多功（别本有作威者）德殊胜，令诸菩萨速能引得一切智智。是故，善现！若菩萨摩诃萨欲学六种波罗蜜多令速圆满，欲具通达诸佛境界，欲得诸佛自在神通，欲疾证得一切智智，欲能毕竟利益安乐一切有情，应学如是甚深般若波罗蜜多，应于如是甚深般若波罗蜜多，恭敬听闻、受持、读诵、究竟通利、如说修行、如理思惟甚深义趣、书写流布、为他解说，应以种种上妙花鬘、涂散等香、衣服、璎珞、宝幢、幡盖、伎乐、灯明，及余种种珍奇杂物，供养恭敬、尊重赞叹。所以者何？由此所说甚深般若波罗蜜多，是诸如来、应、正等觉真生养母，是诸菩萨摩诃萨众真轨范师，一切如来、应、正等觉咸共尊重恭敬赞叹，一切菩萨摩诃萨众无不供养精勤修学，是为如来真实教诫。

尔时，佛告阿难陀言：汝于如来有爱敬不？

阿难陀曰：如是！世尊！如是！善逝！我于佛所实有爱敬，如来自知。

佛告庆喜：如是！如是！汝于我所实有爱敬，汝从昔来常以慈善身、语、意业恭敬供养，随侍于我未曾违失。庆喜！汝应如我现在以实爱敬供养我身，我涅槃后汝亦当用如是爱敬供养尊重甚深般若波罗蜜多，第二、第三佛以如是甚深般若波罗蜜多教诫庆喜，令深爱敬供养尊重过如来身。

佛告庆喜：我以如是甚深般若波罗蜜多，对今大众付嘱于汝，汝应受持。我涅槃后，乃至一字勿令忘失。如是般若波罗蜜多，随尔所时流布于世，当知即有诸佛世尊现住世间为众说法。庆喜！当知若有于此甚深般若波罗蜜多，恭敬听闻、受持、读诵、究竟通利、如说修行、如理思惟甚深义趣、书写流布、为他解说，复以种种上妙花鬘、涂散等香、衣服、璎珞、宝幢、幡盖、伎乐、灯明，及余种种珍奇杂物，供养恭敬、尊重赞叹，当知是人常见诸佛恒闻正法修诸梵行。

时，薄伽梵说是经已，无量菩萨摩诃萨众，慈氏菩萨而为上首，大迦叶波及舍利子、阿难陀等诸大声闻，及余天、龙、人非人等一切大众，闻佛所说，皆大欢喜，信受奉行。